CELEX: 32013D1030(02)
Language: hu
Date: 2013-10-22 00:00:00
Title: A Bizottság határozata ( 2013. október 22. ) a digitális gazdaság adóztatásával foglalkozó bizottsági szakértői csoport létrehozásáról

30.10.2013   
            
            
               HU
            
            
               Az Európai Unió Hivatalos Lapja
            
            
               C 316/11
            
         A BIZOTTSÁG HATÁROZATA
   (2013. október 22.)
   a digitális gazdaság adóztatásával foglalkozó bizottsági szakértői csoport létrehozásáról
   2013/C 316/07
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   mivel:
   
               (1)
            
            
               A Szerződés 113. és 115. cikke az Európai Unióra és a tagállamokra ruházta a belső piac létrehozásának és működése biztosításának feladatát.
            
         
               (2)
            
            
               A digitális gazdaság adóztatásával kapcsolatos kérdésekre vonatkozó átfogó uniós álláspont kidolgozásához a Bizottságnak szüksége lehet egy szakértőkből álló tanácsadó testület szakértelmének igénybevételére.
            
         
               (3)
            
            
               Ezért létre kell hozni egy szakértői csoportot a digitális gazdaság adóztatása terén, és meg kell határozni annak feladatait és összetételét.
            
         
               (4)
            
            
               A szóban forgó kérdések elemzése és az ezekkel kapcsolatos megoldási javaslatoknak a Bizottság részére történő kidolgozása útján a szakértői csoportnak segítséget kell nyújtania a digitális gazdaságot érintő adózási kérdésekre vonatkozó átfogó uniós álláspont kialakításában.
            
         
               (5)
            
            
               A gyors előrelépés és eredmények érdekében a szakértői csoportnak viszonylag kis létszámúnak kell lennie. A csoportot a digitális gazdaság terén beható ismeretekkel és gyakorlati tapasztalatokkal rendelkező szakemberekből, az adózás vagy a közgazdaságtan vagy mindkettő területén tudományos háttérrel rendelkező szakemberekből és speciális adózási ismeretekkel, és lehetőség szerint a digitális gazdaság adóztatása terén szerzett gyakorlati tapasztalatokkal rendelkező szakemberekből kell összeállítani. A csoport fontosságának érzékeltetése, továbbá függetlenségének biztosítása érdekében a csoport elnöki tisztét jelentős politikai tapasztalattal rendelkező tagnak kell betöltenie.
            
         
               (6)
            
            
               A szakértői csoport tagjai számára meg kell határozni az információk nyilvánosságra hozatalára vonatkozó szabályokat.
            
         
               (7)
            
            
               A személyes adatokat a 45/2001/EU európai parlamenti és tanácsi rendelettel (1) összhangban kell feldolgozni.
            
         
               (8)
            
            
               E határozat alkalmazását helyénvaló határozott időtartamhoz kötni,
            
         A KÖVETKEZŐKÉPPEN HATÁROZOTT:
   1. cikk
   Tárgy
   E határozattal létrejön a digitális gazdaság adóztatásával foglalkozó szakértői csoport (a továbbiakban: szakértői csoport).
   2. cikk
   Feladatok
   (1)   A szakértői csoport feladatai:
   
               a)
            
            
               a Bizottság segítése a jogalkotási javaslatok és egyéb szakpolitikai kezdeményezések kidolgozásában;
            
         
               b)
            
            
               a digitális gazdaság adóztatásával kapcsolatos szakpolitika alakulásának nyomon követése;
            
         
               c)
            
            
               a digitális gazdaság adóztatása területén szerzett tapasztalatok és helyes gyakorlatok cseréje;
            
         
               d)
            
            
               a digitális gazdaság adóztatásával kapcsolatos ötletek megfogalmazása és a jelenlegieket felváltó lehetséges alternatív adóalapok számbavétele az Európai Unió sajátosságainak és egyúttal a globális szinten kidolgozásra kerülő szakpolitikai megoldások figyelembevételével;
            
         
               e)
            
            
               átfogó elemzés készítése az Európai Unióban a digitális gazdaság területén tevékenykedő társaságok működése és a tagállamok adóbevételeihez való közvetlen vagy közvetett hozzájárulásuk közötti kapcsolatról, illetve a hatályos nemzetközi adózási szabályoknak a digitális gazdasághoz való hozzáigazítása terén mutatkozó esetleges hiányosságokról;
            
         
               f)
            
            
               az e) pontban említett elemzés kapcsán meghatározott legfontosabb problémák lehetséges megoldásaira vonatkozó javaslatok kidolgozása a Bizottság részére az egyes megoldások kockázatainak, lehetséges következményeinek és az Uniót érintő gazdasági és pénzügyi hatásainak bemutatásával.
            
         (2)   A szakértői csoport 2014. július 1-jéig jelentést készít a munkájáról.
   3. cikk
   Konzultáció
   A Bizottság a digitális gazdaság adóztatásával összefüggő bármely kérdésben konzultálhat a szakértői csoporttal.
   4. cikk
   Tagság, a tagok kinevezése
   (1)   A szakértői csoport legalább hat és legfeljebb hét tagból áll:
   
               a)
            
            
               általános gazdasági, jogi vagy pénzügyi háttérrel és jelentős politikai tapasztalattal rendelkező, személyes minőségében kinevezett tag;
            
         
               b)
            
            
               a digitális gazdaság területére vonatkozó beható ismeretekkel és gyakorlati tapasztalatokkal rendelkező, személyes minőségében kinevezett egy vagy két tag;
            
         
               c)
            
            
               az adózás vagy a közgazdaságtan vagy mindkettő területét lefedő, elsődlegesen tudományos tapasztalattal rendelkező, személyes minőségében kinevezett egy vagy két tag;
            
         
               d)
            
            
               speciális adózási ismeretekkel és lehetőség szerint a digitális gazdaság adóztatása terén szerzett gyakorlati tapasztalatokkal rendelkező, személyes minőségében kinevezett egy vagy két tag.
            
         (2)   Az (1) bekezdés a) pontjában említett tagot az adóügyért és vámunióért felelős biztos nevezi ki. Az (1) bekezdés b), c) és d) pontjában említett tagokat az Adóügyi és Vámuniós Főigazgatóság főigazgatója nevezi ki a 2. és a 3. cikkben említett területek azon szakértői közül, akik jelentkeztek a pályázati felhívásra.
   (3)   A tagok kinevezése 2014. július 1-ig szól. A tagok hivatali idejük végéig maradnak hivatalban, kivéve, ha kizárják őket vagy helyükre más tagot neveznek ki.
   (4)   A csoport tevékenységéhez érdemben hozzájárulni többé nem képes, illetve a tisztjéről lemondó, vagy az e cikk (2) bekezdésének második albekezdésében vagy a Szerződés 399. cikkében foglalt feltételeknek meg nem felelő tag kizárható vagy helyére az érintett tag hivatali idejének végéig terjedő időszakra új tag nevezhető ki.
   (5)   A tagok függetlenül, a közérdeknek megfelelően járnak el.
   (6)   A tagok nevét közzéteszik a bizottsági szakértői csoportok és más hasonló testületek nyilvántartásában (a továbbiakban: a nyilvántartás).
   (7)   A személyes adatok összegyűjtése, feldolgozása és közzététele a 45/2001/EK rendelettel összhangban történik.
   5. cikk
   Működés
   (1)   A szakértői csoport elnöki tisztét a 4. cikk (1) bekezdésének a) pontjában említett tag tölti be.
   (2)   Az adóügyért és vámunióért felelős biztos kijelöli a Bizottság képviselőjét, aki a szakértői csoport munkájába eseti alapon bevonhat olyan külső szakértőket, akik egy adott napirendi kérdéshez kapcsolódó speciális ismeretekkel rendelkeznek.
   (3)   A szakértői csoport tagjai, valamint a felkért szakértők betartják a Szerződésekben és azok végrehajtási szabályaiban előírt szakmai titoktartási követelményeket, valamint az EU minősített információk védelmére az eljárási szabályzatának módosításáról szóló, 2001. november 29-i 2001/844/EK, ESZAK, Euratom bizottsági határozat (2) mellékletében meghatározott bizottsági biztonsági szabályokat. E kötelezettségeik elmulasztása esetén a Bizottság bármely szükséges intézkedést meghozhat.
   (4)   A szakértői csoport üléseit a Bizottság épületeiben tartják, kivéve, ha a szakértői csoport a Bizottság képviselőjének jóváhagyásával ettől eltérően dönt. A titkársági feladatok ellátásáról a Bizottság gondoskodik. Az eljárásokban érdekelt egyéb bizottsági tisztviselők részt vehetnek a szakértői csoport ülésein.
   (5)   A szakértői csoport a szakértői csoportokra vonatkozó egységes eljárási szabályzat alapján elfogadja saját eljárási szabályzatát.
   (6)   A Bizottság valamennyi lényeges dokumentumot – így a napirendeket, a csoport üléseiről készült jegyzőkönyveket és a résztvevők beadványait – elérhetővé teszi közvetlenül a nyilvántartásban, vagy pedig egy abban feltüntetett internetes hivatkozás (link) segítségével, amely külön erre a célra létrehozott weboldalra mutat, ahol az információk megtalálhatók. Nem tehetők közzé azok a dokumentumok, amelyeknek nyilvánosságra kerülése aláásná az 1049/2001/EK rendelet 4. cikke értelmében vett köz- vagy magánérdek védelmét.
   6. cikk
   Az ülések költségei
   (1)   A szakértői csoport tevékenységeiben részt vevők szolgálataikért nem részesülnek javadalmazásban.
   (2)   A szakértői csoport munkájában részt vevők utazási és ellátási költségeit a Bizottság a hatályos bizottsági rendelkezéseknek megfelelően megtéríti.
   (3)   A (2) bekezdésben említett költségek az éves forrásfelosztási eljárás keretében megállapított rendelkezésre álló előirányzatok erejéig téríthetők meg.
   7. cikk
   Alkalmazhatóság
   Ezt a határozatot 2014. július 1-jéig kell alkalmazni.
   
      Kelt Brüsszelben, 2013. október 22-én.
      
         
            a Bizottság részéről
         
         Algirdas ŠEMETA
         
            a Bizottság tagja
         
      
   
   
      (1)  HL L 8., 2001.1.12., 1. o.
   
      (2)  HL L 317., 2001.12.3., 1. o.